和陳天予卜居二首  其二
作者：吳芾
朝代：宋

paragraphs: 我亦初卜築，止有湖與山。
一區未易就，首尾八九年。
種竹已成林，積水已成淵。
我始得棲息，守此桑麻田。
羨君治第敏，不出數月間。
落成寫胸臆，遥寄到我前。
佳句粲珠玉，妙畫梯雲烟。
我見爲君動，喜甚殆欲顛。
第恨隔山嶽，無由相伴閑。
何時一會面，尊酒共陶然。